Kuva: Kontiainen Jarmo

Oulun keskustassa sijaisevaan panttilainakonttoriin murtauduttiin tiistaina aamuyöllä.

Poliisin mukaan varas rikkoi panttilainaamon ikkunan ja varasti näyteikkunassa olleita koruja ja kellon.

Vartija oli paikalla nopeasti, ja hän sai tekijästä osittaisen havainnon. Epäilty oli lisäksi jättänyt rikospaikalle omaisuutta, jonka perusteella hänen henkilöllisyytensä saatiin selville. Miestä ei ole tavoitettu, mutta hänet on etsintäkuulutettu.

Keskiviikkona samaan liikkeeseen saapui nainen, joka yritti pantata ikkunasta varastettuja tavaroita.

Henkilökunta tunnisti tavarat varmuudella heiltä varastetuksi. Panttausta tehneen naisen henkilötiedot saatiin selville, mutta hän pääsi poistumaan liikkeestä. Myös hänet on etsintäkuulutettu.

Poliisin mukaan varastettujen korujen ja kellojen arvo on vähäinen. Rikoksella aiheutetut vahingot nousevat saavutettua rikoshyötyä suuremmaksi.

– Näyteikkunoissa ei pidetä esillä arvokasta omaisuutta, minkä vuoksi tämänkaltainen rikollisuus on täysin kannattamatonta, rikoskomisario Jan Sormunen sanoo.

Oulun poliisi toivoo, että epäillyt tulisivat oma-aloitteisesti poliisiasemalle selvittämään asiansa.